Trapperul Gheboasă a catalogat drept false știrile privind implicarea sa în dosarul DIICOT de trafic și consum de droguri. Acesta a precizat că nu a "turnat" pe nimeni ca să fie lăsat în libertatea de procurori.
Gheboasă a postat pe rețelele de socializare o filmare în care recunoaște că a consumat droguri, însă susține că nu este traficant.
"Fraţii mei, vreau să ştiţi că sunt bine, sunt sănătos, sunt în libertate. Toate ştirile pe care le-aţi văzut până acum sunt false. Eu am fost acuzat de deţinere pentru consum.
La percheziţia de pe 1 martie, la mine acasă, nu s-a găsit absolut nimic, iar pentru deţinere pentru consum, în România, legea te pedepseşte cu o amendă penală.
Aşa că nu trebuie să ciripeşti ca să poţi să pleci acasă. Vreau să ştiţi clar că în acest caz nu este implict niciun minor, pentru că eu nu am vândut, nu vând şi nu o să vând niciunui om care există, pentru că eu nu sunt un traficant.
Eu sunt un simplu fost consumator. Că am fumat și eu un joint de marijuana și m-a prins, acum, ce să fac. Stăm în libertate că n-avem altceva ce să facem", a transmis Gheboasă.